کیا قرآن اللہ کی کتاب ہے ؟؟
قرآن میں انسان کو درپیش سب سے بڑے سوالات کا جواب ہے کہ انسان اس دنیا میں کیوں ہے؟ انسان کا آغاز کیا ہے اور اس کا انجام کیا ہے۔ دنیا میں خیر و شر کیوں ہے۔ ان سب کے بارے میں انسانی فکر کچھ بھی نہیں کہ سکتی۔ ان سوالوں کے جواب میں قرآن کا نظام فکر۔ یعنی خدا انسان اور کائنات کا کیا تعلق ہے۔ انسان دنیا میں کیوں آیا۔ آزمایش کے اصول کیا ہیں۔ آخرت کا تصور۔ آخرت کے تصور میں سزا اور جزا کا تصور۔ سزا اور جزا کے تصور میں عدل کا معیار۔ عدل کے معیار میں انسانی فطرت اور اس کی کم زوریوں کی رعایت۔دوسرے یہ کہ قرآن مجید کے احکامات اور ان کے فروعات اور اطلاقات کا نظام۔ یہ اتنے گوناگوں پہلو ہیں کہ کسی انسان کے لیے ممکن نہیں کہ کسی ارتقا کے بغیر وہ ایسا نظام پیش کر سکے جس میں کوئی اندرونی خامی یا کجی نہیں۔اسی کو قرآن کہتا ہے کہ یہ خدا کے سوا کسی اور کا کلام ہوتا تو اس میں بہت اختلاف ہوتے۔